b'\n_START_ARTICLE_\nBaneretning\n_START_PARAGRAPH_\nBaneretning er den retning som fly bruker til avgang og landing p\xc3\xa5 en rullebane. Baneretningen som er i bruk kalles som regel bane-i-bruk (engelsk: Runway-in-use, som ofte forkortes RWY-in-use)._NEWLINE_Bane-i-bruk er den baneretning som av kontrollt\xc3\xa5rnet ansees best egnet for bruk av avgang og landing for de luftfart\xc3\xb8yer som skal trafikkere flyplassen. Et luftfart\xc3\xb8y skal som regel foreta avgang og landing mot vindretningen, for \xc3\xa5 kunne minimere flyets hastighet i forhold til bakken (og dermed n\xc3\xb8dvendig rullebanelengde) og likevel ha nok hastighet i forhold til lufta det flyr i._NEWLINE_Kontrollt\xc3\xa5rnet tar i tillegg hensyn til v\xc3\xa6rforhold, flyplassens utforming, rullebanens status samt innflygings- og landingshjelpemidler._NEWLINE_Baneretning angis som et to-sifret tall, som er baneretningen i grader (i forhold til magnetisk nord) rundet av til n\xc3\xa6rmeste ti-talls grader og med den siste nullen utelatt. For eksempel blir en baneretning p\xc3\xa5 188\xc2\xb0 angitt som 19 og 58\xc2\xb0 angitt som 06. Enkelte angivelser brukes ikke: Retning 00 (rett mot nord) brukes ikke, men angis som 36. Ogs\xc3\xa5 02/20 og 13/31 utelates, for \xc3\xa5 unng\xc3\xa5 forveksling. I stedet brukes 01 og 19 eller 03 og 21 avhengig av hva som er n\xc3\xa6rmest._NEWLINE_P\xc3\xa5 de fleste rullebaner er det mulig \xc3\xa5 lande og ta av i begge retninger. Slike rullebaner har to angivelser, en for hver retning. N\xc3\xa5r en refererer til rullebanen som s\xc3\xa5dan, uten tanke p\xc3\xa5 retning, brukes ofte begge baneretningene, slik at hovedrullebanen p\xc3\xa5 Oslo lufthavn, Fornebu ble angitt som 06/24._NEWLINE_Om det finnes flere parallelle rullebaner, ville disse f\xc3\xa5 en L(left), R(right), eller C(centre) etter tallbetegnelsen. eks. 19R'